Lugaanvalle in Jemen dood agt – praag.co.za
Die lugaanvalle was gemik op 'n plek waar lojale soldate van die voormalige Jemense president, Ali Abdullah Saleh, gevestig is wat kragte met die Iran-­geallieerde Houthi-­rebelle gesnoer het teen plaaslike milisies in die suide, het 'n bron gesê.
Saoedi-Arabië en sy Soenni-Arabiese geallieerdes het meer as twee weke gelede lugaanvalle teen die Houthi's begin met die hoop om hul opmars na die suidelike hawestad Aden te stuit.
Saleh bly steeds hoogs invloedryk, ondanks die feit dat hy sy mag in 2012 opgegee het ná massaproteste teen sy regering, en troepe lojaal aan hom ondersteun die Houthi's.
Die veldtog het vrese laat ontstaan dat die oorlog tussen die vyande Riaad and Teheran die Midde-Ooste verder sal destabiliseer en moont­lik die Jemense staat vernietig.
As 'n teken van verswakte militêre beheer, het verdagte Al-Kaïda-militante 'n weermagkolonel in die sentrale Shabwa-provinsie gister gedood, het 'n plaaslike amptenaar gesê.
Volgens inwoners is 'n Al-Kaïda-leier deur 'n Amerikaanse hommeltuigaanval op 'n groep militante wes van die hawestad Mukalla aan die Arabiese See gedood. Dit was die eerste aangemelde hommeltuigaanval teen die magtige Jemense tak van die wêreldwye militante groep sedert Amerika 100 spesiale magte-troepe verlede maand onttrek het.
Saoedi-Arabië is bekommerd dat die oorlog teen die Houthi's oor die grens kan versprei, maar Iran het die bewering ontken dat hulle militêre steun aan die groep gee. Die Houthi's ontken ook dat hulle hulp van Iran kry en sê hul gewapende veldtog is ontwerp om van korrupsie en Soenni Al-­Kaïda-militante ontslae te raak.
Volgens die Verenigde Nasies het die konflik sedert die Houthi's in September beheer geneem het van die hoofstad Sanaa in die noorde 600 mense gedood, 2 200 gewond en 100 000 verplaas.
Saoedi-Arabië se minister van verdediging het gesê meer as 500 Houthi's is ook in gevegte op Jemen se grens gedood.
Skrywer praagGepubliseer op 13 April 2015 Kategorieë Internasionale nuus, NuusSleutelwoord Jemen, lugaanvalle, olie, VN